**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky predkladá návrh zákona o pedagogických zamestnancoch a odborných zamestnancoch a o zmene a doplnení niektorých zákonov (ďalej len „návrh zákona“) na základe úlohy č. 10 na mesiac apríl Plánu legislatívnych úloh vlády Slovenskej republiky na rok 2018 v súlade s Programovým vyhlásením vlády SR na roky 2016 - 2020.

Cieľom návrhu zákona je najmä zatraktívniť učiteľské povolanie prostredníctvom zmien v systéme kontinuálneho vzdelávania, príplatku za profesijný rozvoj, kariérového systému a vykonávania atestácií vo väzbe na profesijné štandardy pedagogických zamestnancov a odborných zamestnancov regionálneho školstva a zvýšiť kvalitu výchovno-vzdelávacieho procesu smerovaním k rozvíjaniu inovatívnosti, tvorivému experimentovaniu, podnikavosti a k morálnemu správaniu sa rešpektovaniu iných, finančným ohodnotením, vytvorením vhodného pracovného prostredia.

Návrh zákona špecifikuje pracovnú činnosť pedagogického zamestnanca a odborného zamestnanca, ich práva, povinnosti a profesijný rozvoj, pôsobnosť Ministerstva školstva, vedy, výskumu a športu Slovenskej republiky, kontrolu v profesijnom rozvoji a správne delikty a Centrálny register pedagogických zamestnancov, odborných zamestnancov a ďalších zamestnancov škôl a školských zariadení.

K návrhu zákona boli  v rámci konzultácií a prezentácií uskutočnených v júni 2017, januári 2018, februári 2018 a apríli 2018 pozvané zainteresované subjekty, pričom výsledkom každých konzultácií boli pripomienky a podnety, ktoré boli zapracované  do návrhu zákona.

Návrh zákona nie je predmetom vnútrokomunitárneho pripomienkového konania.

Návrh zákona predpokladá negatívne vplyvy na rozpočet verejnej správy, pozitívny sociálny vplyv a pozitívny vplyv na informatizáciu spoločnosti. Návrh zákona nepredpokladá vplyvy na podnikateľské prostredie, vplyvy na životné  prostredie ani vplyv na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi a s právom Európskej únie.

Vzhľadom na to, že návrh zákona predpokladá vydanie nového nariadenia vlády, ktorým sa ustanoví rozsah priamej výchovno-vzdelávacej činnosti pedagogického zamestnanca, zrušuje sa úloha č. 5 z mesiaca jún z Plánu legislatívnych úloh vlády Slovenskej republiky na rok 2017 - návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 422/2009 Z. z., ktorým sa ustanovuje rozsah priamej vyučovacej činnosti a priamej výchovnej činnosti pedagogických zamestnancov v znení nariadenia vlády Slovenskej republiky č. 433/2012 Z. z.

Účinnosť návrhu zákona vzhľadom na začiatok školského roka a na predpokladanú dĺžku legislatívneho procesu a berúc do úvahy potrebnú legisvakanciu sa navrhuje od 1. septembra 2019.

Materiál sa predkladá s rozpormi s Ministerstvom financií SR, Odborovým zväzom pracovníkov školstva a vedy na Slovensku a Združením miest a obcí Slovenska, ktoré sú uvedené v osobitnom vyhlásení.